**ΕΝΑΡΞΗ ΕΡΓΑΣΤΗΡΙΟΥ ΑΥΤΟΓΝΩΣΙΑΣ - ΠΡΟΣΩΠΙΚΗΣ ΑΝΑΠΤΥΞΗΣ**

***"Διερευνώντας Μονοπάτια Προσωπικής κι Επαγγελματικής Ανάπτυξης"***

Σας ενημερώνουμε ότι το **Σάββατο 28** **Φεβρουαρίου στις 12 το μεσημέρι**, στην αίθουσα της Πινακοθήκης, θα πραγματοποιηθεί η πρώτη συνάντηση του εργαστηρίου αυτογνωσίας - προσωπικής ανάπτυξης η οποία προσφέρεται στους φοιτητές του Τμήματος Θεατρικών Σπουδών του Πανεπιστημίου Πελοποννήσου, σε συνεργασία με την Κοσμητεία του Τμήματος.

Το εργαστήριο απευθύνεται σε φοιτητές που θέλουν να γνωρίσουν καλύτερα τον εαυτό τους, να διερευνήσουν τους τρόπους που σχετίζονται με τους άλλους, να αναπτύξουν κοινωνικές και διαπροσωπικές δεξιότητες, να αναζητήσουν τρόπους για βελτίωση επικοινωνίας με τους άλλους, αλλά και να αναστοχασθούν πάνω σε προβληματισμούς τους.

Στόχος επίσης είναι, κατά τη διάρκεια συναντήσεων, οι φοιτητές να προβληματιστούν και να διερευνήσουν τα προσωπικά και επαγγελματικά τους ενδιαφέροντα και ικανότητες καθώς και προσωπικά σενάρια σχετικά με τη σταδιοδρομία και την επαγγελματική τους ανάπτυξη, να αναπτύξουν ατομικό σχέδιο δράσης με απώτερο στόχο τη διαμόρφωση στρατηγικής για την επίτευξη των στόχων ζωής και της μελλοντική τους πορείας.

Συντονίστριες της ομάδας θα είναι η Όλγα Κωνσταντίνου, Ψυχολόγος Ψυχοθεραπεύτρια, Διδάκτωρ Κλινικής Ψυχολογίας Πανεπιστημίου Αθηνών και η Ματίνα Γκόγκα, Σύμβουλος Ανάπτυξης Ανθρωπίνου Δυναμικού, με MSc. και μετεκπαιδεύσεις στη Συμβουλευτική και τον Επαγγελματικό Προσανατολισμό & MSc. στη Στρατηγική Διαχείριση Ανθρώπινου Δυναμικού.

Θα πραγματοποιηθούν **δέκα συνολικά συναντήσεις διάρκειας δυο ωρών** η κάθε μια. Μπορείτε να δηλώσετε συμμετοχή στη βιβλιοθήκη του Τμήματος Θεατρικών Σπουδών.